Projekts

LATVIJAS REPUBLIKAS MINISTRU KABINETS

2017.gada Noteikumi Nr.

Rīgā (prot. Nr. .§)

**Noteikumi par akcīzes nodokļa nodrošinājumiem**

*Izdoti saskaņā ar likuma*

 *„Par akcīzes nodokli” 32.panta sesto daļu*

 *un Alkoholisko dzērienu aprites likuma*

*3.panta sesto daļu*

**I. Vispārīgie jautājumi**

1. Noteikumi nosaka:

1.1. kārtību, kādā iesniedz, administrē, dzēš un atdod alkoholisko dzērienu, tabakas izstrādājumu un naftas produktu (turpmāk – akcīzes preces) akcīzes nodokļa nodrošinājumus (turpmāk – nodrošinājums);

1.2. gadījumus, kad nodrošinājums nav jāiesniedz, un nosacījumus un kritērijus, kurus izpildot akcīzes nodokļa (turpmāk – nodoklis) maksātājam var samazināt nodrošinājuma lielumu;

1.3. atvieglojumus nodrošinājuma reģistrēšanai alkoholiskajiem dzērieniem, kā arī kārtību, kādā alkoholiskos dzērienus atbrīvo no nodrošinājuma iesniegšanas;

1. Noteikumos lietotie termini:
	1. nodrošinājuma iesniedzējs – persona, kura likumā „Par akcīzes nodokli” (turpmāk – likums) noteiktajā kārtībā paredzējusi veikt darbības ar akcīzes precēm atliktā nodokļa maksāšanas režīmā, vai saņemt akcīzes preces no citas ES dalībvalsts, kurā tās jau nodotas patēriņam, uzņemas atbildību par iespējamā nodokļa parāda samaksu, iesniedzot nodrošinājumu;
	2. nodrošinātājs – persona, kura ieguvusi nodrošinātāja statusu šajos noteikumos noteiktajā kārtībā;
	3. vispārējā nodrošinājuma apmērs – iespējamais nodokļa parāds, kas aprēķināts par taksācijas periodu, kurā paredzēts veikt darbības ar akcīzes precēm, piemērojot atliktā nodokļa maksāšanas režīmu;
	4. iesniedzamais vispārējais nodrošinājums – vispārējā nodrošinājuma apmēra daļa, kuras apmaksu garantē ar saistību izpildes apdrošināšanas polisi, kredītiestādes galvojumu vai drošības naudu;

2.5. nodrošinājuma dzēšana – nodrošinājuma atbrīvošana no uzņemto saistību izpildes.

3. Iespējamais nodokļa parāds šo noteikumu izpratnē ir šo noteikumu 27. vai 42.punktā noteiktajā kārtībā aprēķinātais nodoklis.

4. Nodrošinājumu iesniedz un reģistrē atsevišķi apstiprināta noliktavas turētāja, reģistrēta saņēmēja, īslaicīgi reģistrēta saņēmēja, reģistrēta nosūtītāja un personas darbībai likuma 23.panta septiņpadsmitajā daļā un 26.panta pirmajā daļā noteiktajā gadījumā.

5. Nodrošinājums nav jāiesniedz komersantam, kas saņēmis speciālo atļauju (licenci) apstiprināta akcīzes preču noliktavas turētāja darbībai un veic vīna, raudzēto dzērienu vai starpproduktu ražošanu no savā īpašumā vai valdījumā esošajos dārzos un dravās iegūtajiem produktiem vai savvaļā augošiem augiem (neizmantojot spirtu vai citu saražotos alkoholiskos dzērienus), nodrošinot, ka saražotā vīna, raudzēto dzērienu vai starpproduktu kopējais apjoms nepārsniedz 1000 litru kalendāra gadā, un kura speciālajā atļaujā (licencē) tas ir īpaši norādīts, izņemot gadījumus, kad minētais komersants saražoto vīnu, raudzētos dzērienus vai starpproduktus pārvieto, piemērojot atlikto nodokļa maksāšanu.

6. Nodrošinājums nav jāiesniedz par naftas produktu (degvielas) apjomu, ko komersants deklarē un faktiski uzglabā kā naftas produktu (degvielas) drošības rezervi savā akcīzes preču noliktavā saskaņā ar Ekonomikas ministrijas un attiecīgā komersanta savstarpēji noslēgto iepirkuma līgumu.

7. Nosūtot (pārvietojot) akcīzes preces, piemērojot atlikto nodokļa maksāšanu, izmanto nosūtītāja iesniegto vispārējo nodrošinājumu 100 procentu apmērā no iespējamā nodokļa parāda.

8. Ja reģistrēts nosūtītājs ieved Latvijas Republikā akcīzes preces no ārvalsts, kas nav Eiropas Savienības dalībvalsts, vai no teritorijām, kuras minētas likuma 2.panta 3.1 daļā, pārvietošanai uz komercdarbības vietu, kas norādīta tam izsniegtajā speciālajā atļaujā (licencē) apstiprināta akcīzes preču noliktavas turētāja darbībai, tas ir tiesīgs neiesniegt atsevišķu nodrošinājumu reģistrēta nosūtītāja darbībai, ja preču pārvietošanai izmanto apstiprināta noliktavas turētāja nodrošinājums.

9. Ja nodrošinājuma iesniedzējam vienam komercdarbības veidam ir izsniegta vispārējā nodrošinājuma apliecība ar vairākiem akcīzes preču veidiem, nodrošinājuma iesniedzējs var izmantot nodrošinājumu visiem akcīzes preču veidiem kopējās nodrošinājuma summas ietvaros.

10. Valsts ieņēmumu dienests pieņem lēmumu par nodrošinājuma apliecības anulēšanu, darbības apturēšanu, darbības atjaunošanu, atteikumu izsniegt vai pārreģistrēt nodrošinājuma apliecību, drošības naudas pārskaitīšanu, nodrošinājuma dzēšanu, nodrošinātāja statusa piešķiršanu vai anulēšanu.

11. Nodrošinājuma iesniegšanu un reģistrāciju apliecina Valsts ieņēmumu dienesta izsniegta nodrošinājuma apliecība.

**II. Vispārējā nodrošinājuma apliecības izsniegšana, pārreģistrācija, apturēšana un anulēšana**

12. Lai saņemtu, pārreģistrētu vai anulētu vispārējā nodrošinājuma apliecību, nodrošinājuma iesniedzējs aizpilda un iesniedz Valsts ieņēmumu dienesta elektroniskās deklarēšanas sistēmā iesniegumu saskaņā ar šo noteikumu 1.pielikumu. Iesniegumam pievieno elektroniski parakstītu saistību izpildes apdrošināšanas polisi vai kredītiestādes galvojumu.

13. Vispārējā nodrošinājuma apliecību (2.pielikums) Valsts ieņēmumu dienests izsniedz elektroniska dokumenta veidā uz laiku, kas nepārsniedz saistību izpildes apdrošināšanas polisē vai kredītiestādes galvojumā norādīto termiņu. Nodrošinājuma apliecības maksimālais izmantošanas laikposms ir 12 mēneši no tās spēkā stāšanās dienas. Ja iemaksāta drošības nauda, vispārējā nodrošinājuma apliecību izsniedz uz nenoteiktu laiku.

14. Ja mainās vispārējā nodrošinājuma apliecībā norādītā informācija, nodrošinājuma iesniedzējs 10 darbdienu laikā pēc attiecīgo nosacījumu iestāšanās iesniedz Valsts ieņēmumu dienestā iesniegumu saskaņā ar šo noteikumu 1.pielikumu vispārējā nodrošinājuma apliecības pārreģistrācijai.

15. Valsts ieņēmumu dienests var neizsniegt vai nepārreģistrēt vispārējā nodrošinājuma apliecību, ja:

15.1. nodrošinājuma iesniedzējam vai personai, kurai ir izsniegta vispārējā nodrošinājuma apliecība, ir nodokļa parāds, kas lielāks par 150 *euro* (izņemot gadījumus, ja attiecīgo maksājumu termiņi normatīvajos aktos noteiktajā kārtībā ir pagarināti un iepriekš minētā persona nodokļa parāda saistības pilda);

15.2. nodrošinājuma iesniedzējam vai personai, kurai ir izsniegta vispārējā nodrošinājuma apliecība, gada laikā pirms iesnieguma iesniegšanas vispārējā nodrošinājuma apliecība ir anulēta par nodrošinājumu izmantošanu reglamentējošo normatīvo aktu pārkāpumu;

15.3. nodrošinājuma iesniedzējs vai tā izpildinstitūcijas persona, kurai ir tiesības pārstāvēt nodrošinājuma iesniedzēju, gada laikā pirms iesnieguma iesniegšanas sodīta ar naudas sodu 1430 *euro* apmērā vai vairāk par nodrošinājuma piemērošanas vai izmantošanas vai akcīzes preču aprites pārkāpumiem;

15.4. gada laikā pirms iesnieguma iesniegšanas par nodrošinājuma iesniedzēju pieņemts lēmums, ar kuru konstatēta nodokļa aprēķināšanas kārtības pārkāpšana un piemērota soda nauda vismaz 1430 *euro* apmērā.

16. Valsts ieņēmumu dienests neizsniedz vai nepārreģistrē vispārējā nodrošinājuma apliecību, ja:

16.1. iesniegtais vispārējais nodrošinājums ir mazāks par šo noteikumu 32. vai 33.punktā noteikto iesniegtā vispārējā nodrošinājuma lielumu;

16.2. iesniedzamo vispārējo nodrošinājumu izsniegusi persona, kurai nav nodrošinātāja statusa;

16.3. nodrošinājuma iesniedzējs sniedzis nepatiesu informāciju par vispārējā nodrošinājuma apmēru;

16.4. iesniegtais vispārējais nodrošinājums ir paredzēts apstiprināta noliktavas turētāja, reģistrēta saņēmēja vai reģistrēta nosūtītāja darbībai un nodrošinājuma iesniedzējam vai personai, kurai ir izsniegta vispārējā nodrošinājuma apliecība, nav atbilstošas speciālās atļaujas (licences).

17. Valsts ieņēmumu dienests var apturēt vispārējā nodrošinājuma apliecības darbību uz laiku līdz 90 dienām personai, kurai izsniegta vispārējā nodrošinājuma apliecība, uzliekot pienākumu novērst konstatētos pārkāpumus, kā arī var pieprasīt personai, kurai ir izsniegta vispārējā nodrošinājuma apliecība, palielināt iesniedzamo vispārējo nodrošinājumu līdz 100 procentiem no vispārējā nodrošinājuma apmēra un var lemt par iesniedzamā nodrošinājuma samazinājuma atbilstību šo noteikumu III nodaļā minētajām prasībām, ja:

17.1. minētajai personai ir Valsts ieņēmumu dienesta administrēto nodokļu parāds, kas lielāks par 150 *euro* (izņemot gadījumus, ja attiecīgo maksājumu termiņi normatīvajos aktos noteiktajā kārtībā ir pagarināti un persona nodokļa parāda saistības pilda);

17.2. minētā persona nav samaksājusi naudas sodu, kas piemērots par nodrošinājuma izmantošanu reglamentējošo normatīvo aktu pārkāpumiem;

17.3. minētā persona nav iesniegusi Valsts ieņēmumu dienestā nodokļa deklarāciju, pārskatu par akcīzes preču apriti vai pārskatu par nodokļa marku apriti;

17.4. minētā persona nav ievērojusi šo noteikumu 14. vai 39.punktā noteiktās prasības;

17.5. ir zudis pamats šajos noteikumos noteiktā iesniedzamā vispārējā nodrošinājuma samazināšanai;

17.6. iesniegtais vispārējais nodrošinājums daļēji vai pilnībā ir izmantots nesamaksātā akcīzes nodokļa samaksai.

18. Valsts ieņēmumu dienests aptur vispārējā nodrošinājuma apliecības darbību uz laiku līdz 90 dienām personai, kurai izsniegta vispārējā nodrošinājuma apliecība, uzliekot pienākumu palielināt iesniedzamo vispārējo nodrošinājumu, ja tas ir pārsniegts.

19. Personai, kurai izsniegta nodrošinājuma apliecība, laika periodā, kurā nodrošinājuma apliecības darbība ir apturēta, aizliegts veikt darbības ar akcīzes precēm, kas var radīt iespējamā nodokļa parāda pieaugumu.

20. Valsts ieņēmumu dienests, pamatojoties uz tās personas iesniegumu, kurai apturēta vispārējā nodrošinājuma apliecības darbība, piecu darbdienu laikā no dienas, kad tas ir pārliecinājies, ka ir izpildītas lēmumā par vispārējā nodrošinājuma apliecības darbības apturēšanu noteiktās prasības, atjauno vispārējā nodrošinājuma apliecības darbību, pieņemot lēmumu par vispārējā nodrošinājuma apliecības darbības atjaunošanu.

21. Valsts ieņēmumu dienests var anulēt vispārējā nodrošinājuma apliecību:

21.1. ja nodrošinājuma iesniedzējs vai persona, kurai ir izsniegta vispārējā nodrošinājuma apliecība, ir sniegusi Valsts ieņēmumu dienestam nepatiesu informāciju, kas saistīta ar nodrošinājuma izlietojumu;

21.2. persona, kurai ir izsniegta vispārējā nodrošinājuma apliecība, pēc atkārtota uzaicinājuma nav ieradusies Valsts ieņēmumu dienestā.

22. Valsts ieņēmumu dienests anulē vispārējā nodrošinājuma apliecību, ja:

22.1. persona, kurai ir izsniegta vispārējā nodrošinājuma apliecība, nav ievērojusi šo noteikumu 19.punkta prasības;

22.2. persona, kurai ir izsniegta vispārējā nodrošinājuma apliecība, nav izpildījusi Valsts ieņēmumu dienesta lēmumā par vispārējā nodrošinājuma apliecības darbības apturēšanu noteiktās prasības;

22.3. iesniegtais vispārējais nodrošinājums ir paredzēts apstiprināta noliktavas turētāja, reģistrēta saņēmēja vai reģistrēta nosūtītāja darbībai, bet personai, kurai ir izsniegta vispārējā nodrošinājuma apliecība, atbilstošā speciālā atļauja (licence) apstiprināta noliktavas turētāja, reģistrēta saņēmēja vai reģistrēta nosūtītāja darbībai ir zaudējusi spēku;

22.4. personai, kurai ir izsniegta vispārējā nodrošinājuma apliecība, nav spēkā esoša kredītiestādes galvojuma vai saistību izpildes apdrošināšanas polises;

22.5. persona, kurai ir izsniegta vispārējā nodrošinājuma apliecība, ir iesniegusi iesniegumu par vispārējā nodrošinājuma apliecības anulēšanu.

23. Ja vispārējā nodrošinājuma apliecība anulēta saskaņā ar šo noteikumu 21. vai 22.punktu, Valsts ieņēmumu dienests izmanto iesniegto nodrošinājumu personas iespējamā nodokļa parāda samaksas nodrošināšanai un pārreģistrē vispārējā nodrošinājuma apliecību personas darbībai uz laiku, ne ilgāku par 45 dienām, nepiemērojot iesniedzamā vispārējā nodrošinājuma samazinājumu. Ja pārreģistrētais nodrošinājums nav pietiekams, persona iesniedz papildu nodrošinājumu 100 procentu apmērā no iespējamā nodokļa parāda.

24. Vispārējā nodrošinājuma apliecība stājas spēkā nākamajā dienā pēc tās izsniegšanas vai pārreģistrācijas, ja vispārējā nodrošinājuma apliecībā nav norādīts citādi. Lēmums par vispārējā nodrošinājuma apliecības darbības apturēšanu, anulēšanu vai darbības atjaunošanu stājas spēkā nākamajā dienā pēc tā pieņemšanas, ja lēmumā nav noteikts citādi.

25. Vispārējā nodrošinājuma apliecības spēka zaudēšana, pārreģistrācija vai darbības apturēšana neatbrīvo nodrošinātāju un nodrošinājuma iesniedzēju no nodrošinājuma apliecības darbības laikā uzņemtajām nodrošinājuma saistībām.

**III. Vispārējā nodrošinājuma apmēra noteikšana**

26. Vispārējā nodrošinājuma apmēru nosaka nodrošinājuma iesniedzējs. Minētā persona ir atbildīga par to, lai vispārējā nodrošinājuma apmērs būtu aprēķināts atbilstoši šo noteikumu nosacījumiem un tiktu pastāvīgi veikta tā izlietojuma uzskaite.

27. Vispārējā nodrošinājuma apmērs ir 100 procentu no iespējamā nodokļa parāda, kas var rasties taksācijas periodā, bet ne mazāks par šo noteikumu 32. un 33.punktā attiecīgajam akcīzes preces veidam noteikto lielumu.

28. Ja nodrošinājuma iesniedzējs iesniedz vispārējo nodrošinājumu, kas paredzēts vairākiem akcīzes preču veidiem, piemēro lielāko attiecīgā akcīzes preču veida vispārējā nodrošinājuma minimālo lielumu.

29. Vispārējā nodrošinājuma apmēru aprēķina, summējot šādus lielumus:

29.1. šo noteikumu 31.1., 31.2., 31.4. un 31.5.apakšpunktā noteiktos lielumus;

29.2. aprēķināto nodokli par akcīzes precēm, kas taksācijas periodā nodotas patēriņam Latvijas Republikā, no brīža, kad akcīzes preces nodod patēriņam, līdz brīdim, kad nodoklis par tām ir samaksāts vai tās ir atbrīvotas no nodokļa maksāšanas saskaņā ar likumu;

29.3. aprēķināto nodokli par akcīzes precēm, kuras uzglabā akcīzes preču noliktavā vai ar kurām akcīzes preču noliktavā veic citas likumā noteiktās darbības atliktā nodokļa maksāšanas režīmā;

29.4. aprēķināto nodokli par saņemtajām, bet neizmantotajām nodokļa markām.

30. Valsts ieņēmumu dienests var samazināt iesniedzamo vispārējo nodrošinājumu ne vairāk kā 90 procentu apmērā no vispārējā nodrošinājuma apmēra un noteikt iesniedzamo vispārējo nodrošinājumu (izņemot šo noteikumu 33.punktā minētajiem komersantiem) saskaņā ar šo noteikumu 3.pielikumā noteiktajiem kritērijiem, bet iesniedzamais vispārējais nodrošinājums nedrīkst būt mazāks par šo noteikumu 32.punktā noteikto, ja:

30.1. personai nav nodokļa parāda (izņemot gadījumus, ja attiecīgo maksājumu termiņi normatīvajos aktos noteiktajā kārtībā ir pagarināti un persona nodokļa parāda saistības pilda);

30.2. pirms iesnieguma iesniegšanas personai ir spēkā esoša speciālā atļauja (licence) apstiprināta akcīzes preču noliktavas turētāja darbībai vismaz divus gadus pēc kārtas;

30.3. persona divu gadu laikā pirms iesnieguma iesniegšanas vismaz deviņus mēnešus gadā ir veikusi speciālajā atļaujā (licencē) apstiprināta noliktavas turētāja darbībai atļautās darbības.

31. Iesniedzamo vispārējo nodrošinājumu veido šādu lielumu summa:

31.1. nodokļa parāds (tajā skaitā par patēriņam nodotajām precēm aprēķinātais nodoklis, kuram pagarināts samaksas termiņš);

31.2. aprēķinātais nodoklis par akcīzes precēm, kuras pārvieto atliktā nodokļa maksāšanas režīmā, no brīža, kad likuma 25.panta devītajā daļā minētais elektroniskais administratīvais dokuments ir akceptēts datorizētajā sistēmā, līdz brīdim, kad datorizētajā sistēmā ir iesniegts saņemšanas apliecinājums vai elektroniskais administratīvais dokuments ir anulēts, vai nodoklis par pārvietotajām akcīzes precēm, kas nav piegādātas (zudumiem), ir samaksāts;

31.3. aprēķinātais nodoklis par akcīzes precēm, kas taksācijas periodā nodotas patēriņam Latvijas Republikā, no brīža, kad akcīzes preces nodod patēriņam, līdz brīdim, kad nodoklis par tām ir samaksāts vai tās ir atbrīvotas no nodokļa maksāšanas saskaņā ar likumu (izņemot komersantus, kuriem ir spēkā esoša speciālā atļauja (licence) apstiprināta noliktavas turētāja darbībai ne mazāk kā trīs gadus pēc kārtas un saskaņā ar šo noteikumu 3.pielikumā norādītajiem kritērijiem ir samazināts iesniedzamais vispārējā nodrošinājuma apmērs);

31.4. aprēķinātais nodoklis par akcīzes precēm citos likumā noteiktajos gadījumos, tajā skaitā par akcīzes preču noliktavā patērētajām akcīzes precēm un zudumiem;

31.5. aprēķinātais nodoklis par reģistrēta saņēmēja darbības vietā saņemtajām akcīzes precēm no to saņemšanas brīža līdz brīdim, kad nodoklis ir samaksāts vai tās ir atbrīvotas no nodokļa maksāšanas saskaņā ar likumu (tajā skaitā par saņemtajām akcīzes precēm aprēķināto nodokli, kam pagarināts samaksas termiņš) un saņemtajām, bet neizmantotajām nodokļa markām.

32. Iesniedzamā vispārējā nodrošinājuma minimālais lielums, izņemot likuma 23.panta septiņpadsmitajā daļā noteikto gadījumu, ir šāds:

32.1. darbībām ar alkoholiskajiem dzērieniem, – 15 000 *euro*;

32.2. darbībām tikai ar alu, kuru ražo patstāvīgā mazā alus darītavā, – 1 500 *euro*;

32.3. apstiprināta noliktavas turētāja, kas ir mazā alkoholisko dzērienu darītava, darbībām, – 800 *euro*;

32.4. darbībām ar tabakas izstrādājumiem, – 500 000 *euro*;

32.5. darbībām ar naftas produktiem, – 200 000 *euro*;

32.6. darbībām ar naftas produktiem, kuru saņemtais daudzums kalendārā gada laikā nepārsniedz 3 000 000 litrus, – 71 000 *euro*;

32.7. darbībām tikai ar naftas gāzēm vai pārējiem gāzveida ogļūdeņražiem, – 20 000 *euro*;

32.8. darbībām tikai ar naftas gāzēm vai pārējiem gāzveida ogļūdeņražiem, ja attiecīgos naftas produktus piegādā personām, kuras tos izmanto par kurināmo vai gāzes krāsnīs un citās iekārtās, nevis par degvielu, vai darbībām tikai ar degvieleļļu, kuras kolorimetriskais indekss ir vienāds ar 2,0 vai lielāks vai kinemātiskā viskozitāte 50°C ir vienāda ar 25 mm2/s vai lielāka, tās aizstājējproduktiem un komponentiem, – 10 000 *euro*;

32.9. darbībām tikai ar biodegvielu, ja biodegvielu uzglabā, ražo, sajauc, apstrādā vai pārstrādā, – 3 000 *euro*;

32.10. darbībām tikai ar tādiem naftas produktiem, kurus izmanto citiem mērķiem, nevis par degvielu vai kurināmo, – 10 000 *euro*;

32.11. darbībām tikai ar tādiem naftas produktiem, kuriem Latvijas Republikā pievienotā rapšu sēklu eļļa vai no rapšu sēklu eļļas iegūta biodīzeļdegviela veido vismaz 30 tilpumprocentus no kopējā produktu daudzuma vai kuriem ir pievienots etilspirts, kas iegūts no lauksaimniecības izejvielām un ir dehidratēts (ar spirta saturu vismaz 99,5 tilpumprocenti), un pievienotā absolūtā spirta saturs veido no 70 līdz 85 tilpumprocentiem (ieskaitot) no kopējā produktu daudzuma, ja minēto produktu uzglabā, ražo, sajauc, apstrādā vai pārstrādā, – 3 000 *euro*;

32.12. darbībām tikai ar nodokli neapliekamu produktu (izņemot naftas produktus) pārstrādes rezultātā iegūtiem galaproduktiem, kuri izmantojami par degvielu vai kurināmo, – 3 000 *euro*;

32.13. darbībām tikai ar tabakas lapām, smēķējamo tabaku, cigāriem, cigarillām, karsējamo tabaku vai augu smēķēšanas produktiem vai tikai tādām darbībām ar tabakas izstrādājumiem, kurām piemēro likumā noteiktos atbrīvojumus no nodokļa, vai darbībām beznodokļu tirdzniecības veikalā, – 15 000 *euro*.

33. Reģistrētam saņēmējam, reģistrētam nosūtītājam, akcīzes preču noliktavas turētājam, kuram piešķirts atzītā komersanta statuss muitas jomā vai padziļinātās sadarbības programmas dalībnieka statuss, iesniedzamā vispārējā nodrošinājuma minimālais lielums ir 50 procentu apmērā no šo noteikumu 32.punktā noteiktā lieluma.

34. Komersantam, kuram piešķirts atzītā uzņēmēja statuss muitas jomā vai padziļinātās sadarbības programmas dalībnieka statuss un kurš veic apstiprināta akcīzes preču noliktavas turētāja darbību, iesniedzamais vispārējais nodrošinājums ir 100 procentu apmērā no iespējamā nodokļa parāda, kas aprēķināts par akcīzes precēm, kuras pārvieto atliktā nodokļa maksāšanas režīmā. Par pārējām darbībām, kuras veic atliktā nodokļa maksāšanas režīmā un nodokļa parādu, kura maksājumu termiņi normatīvajos aktos noteiktajā kārtībā ir pagarināti, minētie komersanti nosaka vispārējā nodrošinājuma nepieciešamo apmēru un tam ir piemērojams samazinājums 100 procentu apmērā, ja:

34.1. nodrošinājuma iesniedzējam nav konstatēti šo noteikumu 15.1., 15.2., 15.4.apakšpunktā minētie nosacījumi;

34.2. gada laikā pirms iesnieguma iesniegšanas, kurā pieprasīts saņemt vai pārreģistrēt vispārējā nodrošinājuma apliecību, nodrošinājuma iesniedzējs ir iesniedzis Valsts ieņēmumu dienestā pievienotās vērtības nodokļa deklarācijas, nodokļa deklarācijas, pārskatus par akcīzes preču apriti un pārskatus par nodokļa marku apriti.

35. Mazajai alkoholisko dzērienu darītavai iesniedzamais vispārējais nodrošinājums ir 100 procentu apmērā no iespējamā nodokļa parāda, kas aprēķināts par akcīzes precēm, kuras pārvieto atliktā nodokļa maksāšanas režīmā, un nodokļa parāda (tajā skaitā par patēriņam nodotajām precēm aprēķinātā nodokļa, kam pagarināts samaksas termiņš). Par pārējām darbībām atliktā nodokļa maksāšanas režīmā, nodokļa parādu, ja attiecīgo maksājumu termiņi normatīvajos aktos noteiktajā kārtībā ir pagarināti, un neizmantotajām nodokļa markām, komersants nosaka vispārējā nodrošinājuma nepieciešamo apmēru un tam ir piemērojams samazinājums 100 procentu apmērā, ja nodrošinājuma iesniedzējam nav konstatēti šo noteikumu 15.1., 15.2., 15.4.apakšpunktā minētie nosacījumi.

36. Ja mazā alkoholisko dzērienu darītava neatbilst šo noteikumu 15.1., 15.2. un 15.4.apakšpunkta nosacījumiem, piemēro šajos noteikumos noteikto vispārējo nodrošinājuma noteikšanas kārtību.

37. Personai, kurai atbilstoši šo noteikumu 17.punktā noteiktajām prasībām ir atcelts piemērotais iesniedzamā vispārējā nodrošinājuma samazinājums, Valsts ieņēmumu dienests gada laikā no atcelšanas dienas nav tiesīgs piemērot iesniedzamā vispārējā nodrošinājuma samazinājumu.

38. Persona, kurai ir izsniegta vispārējā nodrošinājuma apliecība, ne vēlāk kā ar dienu, tiklīdz iespējamā nodokļa parāda summa, kas aprēķināta šo noteikumu 31.punktā noteiktajā kārtībā, pārsniedz iesniegto vispārējo nodrošinājumu, neveic darbības, kas var radīt iespējamā nodokļa parāda pieaugumu, līdz vispārējā nodrošinājuma apliecības izsniegšanas vai pārreģistrācijas dienai ar pietiekamu iesniedzamo vispārējo nodrošinājumu.

39. Persona, kurai ir izsniegta vispārējā nodrošinājuma apliecība, ne vēlāk kā ar dienu tiklīdz iespējamais nodokļa parāds pārsniedz vispārējā nodrošinājuma apliecībā norādīto vispārējā nodrošinājuma apmēru, neveic darbības, kas var radīt iespējamā nodokļa parāda pieaugumu, līdz vispārējā nodrošinājuma apliecības ar pietiekamu vispārējā nodrošinājuma apliecībā norādīto vispārējā nodrošinājuma apmēru izsniegšanas vai pārreģistrācijas dienai.

40. Persona, kurai ir izsniegta vispārējā nodrošinājuma apliecība, nākamās darbdienas laikā pēc Valsts ieņēmumu dienesta pieprasījuma saņemšanas sniedz pieprasīto informāciju par nodokļa nodrošinājuma izlietojumu.

**IV. Vienreizējā nodrošinājuma apliecības izsniegšana, pārreģistrācija un anulēšana**

41. Vienreizējā nodrošinājuma lielumu iespējamā nodokļa parāda segšanai nosaka nodrošinājuma iesniedzējs, kurš ir atbildīgs par to, lai vienreizējais nodrošinājums segtu iespējamo nodokļa parādu.

42. Vienreizējā nodrošinājuma lielums ir 100 procentu no iespējamā nodokļa parāda, viena darījuma ietvaros pārvietojot akcīzes preces.

43. Ja akcīzes preču saņemšanai ir reģistrēts vienreizējais nodrošinājums, šo akcīzes preču marķēšanai paredzēto nodokļa marku saņemšanai vienreizējais nodrošinājums nav nepieciešams.

44. Lai saņemtu vai pārreģistrētu vienreizējā nodrošinājuma apliecību, nodrošinājuma iesniedzējs iesniedz Valsts ieņēmumu dienesta elektroniskās deklarēšanas sistēmā iesniegumu saskaņā ar šo noteikumu 4[.pielikumu](http://likumi.lv/doc.php?id=207475#piel3.2) elektroniska dokumenta veidā un pievieno elektroniski parakstītu saistību izpildes apdrošināšanas polisi vai kredītiestādes galvojumu, ja par nodrošinājumu iesniedz saistību izpildes apdrošināšanas polisi vai kredītiestādes galvojumu.

45. Vienreizējā nodrošinājuma apliecību Valsts ieņēmumu dienests izsniedz elektroniska dokumenta veidā (5.pielikums) un tās derīguma termiņš nepārsniedz vienu mēnesi.

46. Lai nodrošinājumu dzēstu un to varētu izmantot jaunas vienreizējā nodrošinājuma apliecības saņemšanai, persona, kurai ir izsniegta vienreizējā nodrošinājuma apliecība, izpilda ar nodrošinājumu uzņemtās saistības (samaksā nodokli, iesniedz nodokļa deklarāciju) un Valsts ieņēmumu dienesta elektroniskās deklarēšanas sistēmā iesniedz iesniegumu saskaņā ar šo noteikumu 4.pielikuma 4.punktu.

47. Valsts ieņēmumu dienests var neizsniegt vai nepārreģistrēt vienreizējā nodrošinājuma apliecību, ja nodrošinājuma iesniedzējam vai personai, kurai ir izsniegta vienreizējā nodrošinājuma apliecība, ir nodokļa parāds (izņemot gadījumus, ja attiecīgo maksājumu termiņi normatīvajos aktos noteiktajā kārtībā ir pagarināti un iepriekš minētā persona nodokļa parāda saistības pilda).

48. Valsts ieņēmumu dienests neizsniedz vai nepārreģistrē vienreizējā nodrošinājuma apliecību, ja:

48.1. nodrošinājums nav iesniegts vai šo noteikumu 41.punktā noteiktā nodrošinājuma lielums ir mazāks par iesniegumā norādīto akcīzes nodokļa summu;

48.2. nav dzēstas iepriekšējās ar nodrošinājumu uzņemtās saistības;

48.3. persona, kas ir izsniegusi nodrošinājumu, nav ieguvusi nodrošinātāja statusu vai arī to ir zaudējusi.

49. Valsts ieņēmumu dienests anulē vienreizējā nodrošinājuma apliecību:

49.1. ja saņemts personas, kurai izsniegta vienreizējā nodrošinājuma apliecība, iesniegums par vienreizējā nodrošinājuma apliecības anulēšanu;

49.2. ja ir pārkāpts šo noteikumu 42.punkta nosacījums.

50. Valsts ieņēmumu dienests var izsniegt vairākas vienreizējā nodrošinājuma apliecības vienlaikus, ja kopējā nodokļa summa nepārsniedz iesniegto nodrošinājumu.

**V. Drošības nauda**

51. Ja nodrošinājuma iesniedzējs par nodrošinājumu vēlas izmantot drošības naudu, tas iemaksā Valsts ieņēmumu dienesta noteiktajā kontā naudas summu, kas nav mazāka par šo noteikumu 27. vai 42.punktā noteikto. Valsts ieņēmumu dienests uzskaita iemaksātās drošības naudas summas.

52. Ja iemaksāto drošības naudu turpmāk nav paredzēts izmantot kā nodrošinājumu un šo noteikumu 46.punktā noteiktās saistības izpildītas, Valsts ieņēmumu dienests 10 darbdienu laikā pēc nodrošinājuma iesniedzēja iesnieguma saņemšanas pārskaita nodokļa vienreizējā nodrošinājuma apliecības saņemšanai iemaksāto drošības naudu šādā secībā:

52.1. nodokļa parāda segšanai;

52.2. nodokļa maksājumiem, kura samaksas termiņi normatīvajos aktos noteiktajā kārtībā ir pagarināti;

52.3. citu nodokļu vai valsts nodevu maksājumu parādu segšanai;

52.4. turpmākajiem nodokļa maksājumiem;

52.5. uz nodrošinājuma iesniedzēja norādīto kontu.

53. Drošības naudas kontā uzkrātās iemaksas, kuras neizmanto kā nodokļa nodrošinājumu, un uz kurām attiecināmās nodokļa saistības ir izpildītas, ieskaita valsts budžeta ieņēmumu kontā šādos gadījumos:

53.1. fiziskā persona ir mirusi;

53.2. juridiskā persona ir likvidēta (izslēgta no Uzņēmumu reģistra komercreģistra).

54. Nodokļa vispārējā nodrošinājuma apliecības saņemšanai iemaksāto drošības naudu Valsts ieņēmumu dienests izmanto šo noteikumu 68., 69. un 70.punktā noteiktajā kārtībā.

55. Pēc šo noteikumu 46.punkta nosacījumu izpildes Valsts ieņēmumu dienests 15 darbdienu laikā no iesnieguma saņemšanas brīža pārskaita akcīzes nodokļa vispārējā nodrošinājuma apliecības saņemšanai iemaksāto drošības naudu šo noteikumu 52.punktā noteiktajā kārtībā.

56. Ja gada laikā pēc nodrošinājuma dzēšanas vai vispārējā nodrošinājuma apliecības spēka zaudēšanas nav saņemts nodrošinājuma iesniedzēja iesniegums, Valsts ieņēmumu dienests pārskaita iemaksāto drošības naudu šo noteikumu 52.punktā noteiktajā kārtībā vai ieskaita valsts budžeta ieņēmumu kontā, ja iestājas šo noteikumu 53.punkta nosacījumi.

**VI. Nodrošinātāja statusa piešķiršana un anulēšana**

57. Kredītiestāde vai apdrošināšanas sabiedrība, kura vēlas iegūt nodrošinātāja statusu, iesniedz Valsts ieņēmumu dienesta elektroniskās deklarēšanas sistēmā iesniegumu par nodrošinātāja statusa piešķiršanu. Iesniegumā norāda licences kredītiestādes vai apdrošināšanas sabiedrības darbībai izsniegšanas datumu un reģistrācijas numuru.

58. Valsts ieņēmumu dienests ar lēmumu piešķir kredītiestādei vai apdrošināšanas sabiedrībai nodrošinātāja statusu, ja:

58.1. kredītiestādes vai apdrošināšanas sabiedrības darbībai izsniegtā licence dod tiesības izsniegt kredītiestādes galvojumu vai saistību izpildes apdrošināšanas polisi, lai uzņemtos saistību atbildēt par citas personas iespējamo nodokļa parādu;

58.2. kredītiestādei vai apdrošināšanas sabiedrībai nav nodokļu parāda vai attiecīgo maksājumu termiņi normatīvajos aktos noteiktajā kārtībā ir pagarināti un tā pilda nodokļu parāda saistības;

58.3. kredītiestādei vai apdrošināšanas sabiedrībai gada laikā pirms iesnieguma iesniegšanas nav anulēts nodrošinātāja statuss;

58.4. kredītiestāde vai apdrošināšanas sabiedrība gada laikā pirms iesnieguma iesniegšanas par nodrošinātāja statusa piešķiršanu nav sodīta par nodokļu aprēķina vai maksāšanas kārtības nosacījumu pārkāpumiem.

59. Lēmumu par nodrošinātāja statusa piešķiršanu Valsts ieņēmumu dienests nosūta elektroniska dokumenta veidā, izmantojot Valsts ieņēmumu dienesta elektroniskās deklarēšanas sistēmu.

60. Valsts ieņēmumu dienests anulē nodrošinātāja statusu, ja:

60.1. kredītiestādes vai apdrošināšanas sabiedrības darbībai izsniegtā licence zaudējusi spēku;

60.2. nodrošinātājs nepilda nodrošinātāja saistības;

60.3. Valsts ieņēmumu dienestā ir saņemts nodrošinātāja iesniegums par nodrošinātāja statusa anulēšanu.

61. Nodrošinātāja statusa anulēšana neietekmē izsniegto saistību izpildes apdrošināšanas polišu vai kredītiestādes galvojumu spēku un ar tiem uzņemtās saistības.

62. Kredītiestādes un apdrošināšanas sabiedrības izsniegtos galvojumus, apdrošināšanas polises izsniedz elektroniska dokumenta veidā saskaņā ar šo noteikumu 6. – 9.pielikumu uz laika periodu ne ilgāku par 12 mēnešiem no tā izsniegšanas brīža.

63. Nodrošinātājs var samazināt nodrošinājumu vai nodrošinājuma derīguma termiņu, to anulēt vai pārņemt cita nodrošinātāja saistības tikai pēc rakstiskas saskaņošanas ar Valsts ieņēmumu dienestu. Pieprasījumu minēto izmaiņu rakstiskai saskaņošanai Valsts ieņēmumu dienestam nosūta ne vēlāk kā 10 darbdienas pirms attiecīgo izmaiņu spēkā stāšanās dienas, norādot konkrētu plānoto izmaiņu spēkā stāšanās datumu. Valsts ieņēmumu dienests minētās izmaiņas nesaskaņo, ja nav saņemts komersanta iesniegums par attiecīgo izmaiņu veikšanu nodrošinājuma apliecībā (pārreģistrāciju vai anulēšanu).

64. Valsts ieņēmumu dienests piecu darba dienu laikā pēc šo noteikumu 63.punktā noteikto saistību pārņemšanas dzēš iepriekšējā nodrošinātāja nodrošinājumu saistību izpildes apdrošināšanas polisē vai kredītiestādes galvojumā norādītajā apjomā.

**VII. Nodrošinājuma izmantošana**

65. Ja nodrošinājumam izmanto dažādus nodrošinājuma veidus, nodokļa parāda samaksai nodrošinājumu izmanto šādā secībā:

65.1. iemaksātā drošības nauda;

65.2. kredītiestādes galvojums vai saistību izpildes apdrošināšanas polise.

66. Ja nodrošinājuma apliecība ir izsniegta, izmantojot vairāku nodrošinātāju galvojumus vai saistību izpildes apdrošināšanas polises, nodokļa parādu sedz, proporcionāli sadalot nodokļa parāda summu starp nodrošinātājiem, ievērojot to uzņemto saistību apjomu.

67. Ja nodoklis likumā noteiktajā kārtībā nav samaksāts, nodrošinājuma iesniedzējs to nesamaksā pēc Valsts ieņēmumu dienesta rakstiska brīdinājuma un parāds radies par darbībām, kuras nodrošinājuma iesniedzējs veicis attiecīgās nodrošinājuma apliecības darbības laikā, Valsts ieņēmumu dienests nodrošinājuma iesniedzēja nodokļa parādu pieprasa samaksāt nodrošinātājam, nepārsniedzot nodrošinājuma summu, un par to informē nodrošinājuma iesniedzēju.

68. Valsts ieņēmumu dienests ir tiesīgs pieprasīt nodrošinātājam samaksāt nodrošinājuma iesniedzēja nodokļa parādu ne vēlāk kā sešu mēnešu laikā pēc nodrošinājuma apliecības pārreģistrācijas, ja attiecīgo nodrošinājumu pēc nodrošinājuma apliecības pārreģistrācijas vairs neizmanto, vai pēc nodrošinājuma apliecības spēka zaudēšanas.

69. Ja nodrošinājuma iesniedzējs nav samaksājis nodokļa parādu, nodrošinātājs, lai segtu nodrošinājuma iesniedzēja nodokļu parādu, mēneša laikā pēc Valsts ieņēmumu dienesta rakstiska pieprasījuma paziņošanas samaksā nodokli pamatparāda apmērā, kas neietver nokavējuma naudu un soda naudu. Ja šajā punktā noteiktais termiņš nav ievērots, nodrošinātājs par katru nokavēto dienu maksā nokavējuma naudu 0,1 procenta apmērā no termiņā nesamaksātās nodokļa parāda summas, kas norādīta Valsts ieņēmumu dienesta rakstiskajā pieprasījumā samaksāt nodrošinājuma iesniedzēja nodokļa parādu, bet ne vairāk kā 100 procentu apmērā no tās.

70. Ja nodoklis likumā noteiktajā kārtībā nav samaksāts vai laikā, kad atbilstoši šo noteikumu 67.punktam Valsts ieņēmumu dienests ir tiesīgs pieprasīt nodrošinātājam samaksāt nodokļa parādu, nodrošinājuma iesniedzējam ar tiesas spriedumu ir pasludināts maksātnespējas process vai stājies spēkā tiesas lēmums par tiesiskās aizsardzības procesa lietas ierosināšanu, Valsts ieņēmumu dienests, nevēršoties pie nodrošinājuma iesniedzēja ar brīdinājumu samaksāt nodokļa parādu, vēršas pie nodrošinātāja ar pieprasījumu samaksāt nodrošinājuma iesniedzēja nodokļa parādu.

71. Ja nodrošinājuma iesniedzējam laikā, kad Valsts ieņēmumu dienests ir tiesīgs pieprasīt nodrošinātājam samaksāt nodrošinājuma iesniedzēja nodokļa parādu, uzsākta nodokļa revīzija (audits) vai nodokļu datu atbilstības pārbaude un lēmums par nodokļa revīzijas (audita) vai datu atbilstības pārbaudes rezultātiem šajā laikā nav pieņemts vai nav stājies spēkā, Valsts ieņēmumu dienests ir tiesīgs pieprasīt nodrošinātājam samaksāt nodrošinājuma iesniedzēja nodokļa parādu ne vēlāk kā sešu mēnešu laikā pēc tam, kad ir stājies spēkā lēmums par nodokļa revīzijas (audita) rezultātiem.

72. Ja nodrošinātājs ir samaksājis nodrošinājuma iesniedzēja nodokļa parādu, bet pēc tam nodrošinātājs vai nodrošinājuma iesniedzējs ar dokumentiem pierāda, ka nodokļa parāds nav bijis pamatots, tad Valsts ieņēmumu dienests atmaksā nodrošinātājam tā samaksāto nodokļa parāda summu. Pieprasījums par nepareizi piedzīto maksājumu summu atmaksāšanu iesniedzams ne vēlāk kā triju gadu laikā pēc attiecīgā nodokļa parāda samaksas.

73. Valsts ieņēmumu dienests nodrošinājumu dzēš piecu darbdienu laikā pēc šo noteikumu 68.punktā vai 71.punktā noteiktā termiņa beigām, par to paziņojot nodrošinājuma iesniedzējam.

**VIII. Noslēguma jautājumi**

74. Līdz 2017.gada 31.decembrim komersantiem izsniegtās akcīzes nodokļa vispārējā nodrošinājuma apliecības ir spēkā līdz tajās norādītajam derīguma termiņa beigām.

75. Līdz šo noteikumu spēkā stāšanās brīdim uz nenoteiktu laiku izsniegtās akcīzes nodokļa vispārējā nodrošinājuma apliecības ir spēkā līdz 2018.gada 31.decembrim.

76. Līdz 2017.gada 31.decembrim kredītiestādēm un apdrošināšanas sabiedrībām piešķirtais nodrošinātāja statuss ir spēkā arī pēc šo noteikumu spēkā stāšanās.

77. Atzīt par spēku zaudējušiem Ministru kabineta 2010.gada 30.marta noteikumus Nr.302 „Noteikumi par akcīzes nodokļa nodrošinājumiem” (Latvijas Vēstnesis, 2010, 51/52.nr., 151.nr.; 2011, 21.nr.; 2012, 106.nr.; 2013, 189.nr., 218.nr.; 2014, 198.nr.; 2015, 242.nr.; 2016, 50.nr.; 2016, 154.nr.).

78. Noteikumi stājas spēkā 2018.gada 1.janvārī.

Ministru prezidents M. Kučinskis

Finanšu ministre D.Reizniece-Ozola

J.Bormanis 67120109

Janis.Bormanis@vid.gov.lv